Jakob Ellemann-Jensen (V), 2014-05-14:
Tak for det.
En handelsaftale mellem EU og USA rummer en lang række meget interessante perspektiver.
Ikke alene viser alle økonomiske analyser, at en aftale vil betyde vækst, reallønsstigninger til lønmodtagerne, markant billigere priser for forbrugerne og ikke mindst nye eksportarbejdspladser i både Danmark, det øvrige EU og USA.
Helt konkret forventes det, at aftalen årligt kan øge eksporten med op mod 25 mia. kr. og generere 14.000 arbejdspladser i Danmark – det er jobs, som vi i den grad har brug for.
Men det økonomiske aspekt er jo kun den ene del af ligningen, den anden del er de politiske implikationer, som er mindst lige så interessante.
For ud over at give et skub til den transatlantiske samhandel vil en aftale bidrage til at knytte EU og USA tættere til hinanden.
Det er i den grad i EU's interesse i en tid med uroligheder i vores grænseområder, samtidig med at USA jo har glæde af, at man i højere grad vil orientere sig mod Stillehavet og mod Asien.
En frihandelsaftale vil både være med til at cementere det historiske partnerskab, der har været mellem Europa og USA, og samtidig øge vores indflydelse på den globale handel.
Da EU og USA udgør verdens to største handelsblokke, vil en aftale gøre det muligt at fastsætte globale standarder inden for en lang række sektorer – standarder, der vil blive retningsgivende for den globale økonomi.
Dermed vil det blive lettere at sikre lige konkurrencevilkår for europæisk og for dansk erhvervsliv.
Jeg synes, det er vigtigt, at vi har de her perspektiver med, når vi debatterer problemstillingen omkring investeringsbeskyttelse, som Enhedslisten specifikt har indkaldt til debat om i dag.
I Venstre mener vi ikke, at ISDS, som det forkortes, i udgangspunktet bør give anledning til den store bekymring.
Derfor vil jeg også advare om, at debatten om investeringsbeskyttelse ender med at skygge for de mange og store fordele, vi håber på at opnå ved at indgå en aftale med USA.
Det er allerede på nuværende tidspunkt helt normalt at have investeringsbeskyttelsesaftaler indbygget i mange bilaterale handelsaftaler, som Danmark og andre EU-lande har med tredjelande.
I runde tal er der indgået over 1.400 bilaterale investeringsaftaler mellem EU-lande og tredjelande.
Danmark har selv indgået omkring 40 aftaler, hvor der indgår en metode til at løse tvister, hvis man skulle gå hen og blive uenige.
Det har endnu ikke givet anledning til en eneste sag mod Danmark ved en international voldgift, og der er ikke nogen grund til at tro, at det skulle ændre sig.
Tværtimod viser historien, at det fortrinsvis er europæiske virksomheder, der anlægger sager ved den internationale voldgift, og ikke de amerikanske.
Retten til at regulere de her områder er fundamental for EU og går forud for beskyttelsen af investorers rettigheder.
Det fremgår meget klart og meget tydeligt af forhandlingsdirektivet til Kommissionen.
Investeringsbeskyttelse skal altså ikke bruges til at stække politikernes magt og indflydelse, men skal give virksomheder sikkerhed for, at de ikke bliver diskrimineret eller udsat for vilkårlig behandling.
Det er sådan set ganske sund fornuft, når man vil tiltrække investeringer.
Lad os derfor benytte lejligheden til at forhandle en aftale med USA, der sikrer en rimelig balance mellem hensynet til at beskytte virksomheders investeringer og EU's medlemslandes legitime ret til at udforme fremtidig lovgivning, som tager hensyn til miljø, sundhed og forbrugerbeskyttelse.
Det ser jeg som en overkommelig opgave, som ikke skal stå i vejen for vores overordnede interesse i at indgå en ambitiøs handelsaftale.
Jeg skal hilse fra Liberal Alliance og fra Det Konservative Folkeparti og sige, at hvis de ikke når at dukke op i salen, fordi de er til forhandlinger, er de meget enige i det, jeg har sagt – det er de sikkert også alligevel – men det er altså muligt, de kommer frem.
Så vil jeg på vegne af Venstre, Socialdemokratiet, Dansk Folkeparti, Det Radikale Venstre, Socialistisk Folkeparti, Liberal Alliance og Det Konservative Folkeparti fremsætte følgende:
Forslag til vedtagelse
»Folketinget opfordrer regeringen til i overensstemmelse med dens forhandlingsoplæg at arbejde for indgåelse af en ambitiøs frihandelsaftale med positiv effekt for vækst, beskæftigelse og velstand til gavn for danske forbrugere og med nyt markedspotentiale for danske virksomheder.
Folketinget tilslutter sig, at der i frihandelsaftaler kan indgå bestemmelser om tvistbilæggelse på investeringsbeskyttelsesområdet og opfordrer regeringen til at arbejde aktivt for at sikre, at systemet fuldt ud kommer til at respektere EU og medlemslandenes ret til at opretholde og udvikle beskyttelsesniveauet på legitime politikområder som f.eks. miljø, sundhed, forbrugerbeskyttelse og arbejdstagerrettigheder.
Folketinget noterer sig, at Kommissionen har iværksat en offentlig høring om indretningen af et system for investor-stat-tvistbilæggelse.
Folketinget opfordrer regeringen til at holde Europaudvalget løbende orienteret om forhandlingerne.«